b'\n_START_ARTICLE_\nMuca Maca\n_START_PARAGRAPH_\nMuca Maca je literarni lik, ki je poleg ma\xc4\x8dka Murija najpomembnej\xc5\xa1i v slikanici Ma\xc4\x8dek Muri; tj. njegova prijateljica Muca Maca.\n_START_SECTION_\nO pravljici Ma\xc4\x8dek Muri\n_START_PARAGRAPH_\nPravljico je napisal slovenski pesnik in pisatelj Kajetan Kovi\xc4\x8d, ki slovi po mnogih mladinskih knji\xc5\xbeevnih besedilih, kot sta Moj prijatelj Piki Jakob (1972) in Zmaj Direndaj (1981), odmevna pa je tudi njegova pesni\xc5\xa1ka zbirka Pesmi \xc5\xa1tirih (1953), ki jo je spesnil skupaj s Cirilom Zlobcem, Janezom Menartom in Tonetom Pav\xc4\x8dkom. K uspehu Ma\xc4\x8dka Murija sta pripomogli tudi Jelka Reichman, slovenska ilustratorka mnogih slikanic in mladinskih knjig, ter Neca Falk, ki je pesmi uglasbila in zapela._NEWLINE_Pravljica se pri\xc4\x8dne s prebujanjem Murija, ki se po prebranem ma\xc4\x8djem \xc4\x8dasopisu odpravi v Ma\xc4\x8dje mesto. Pred bralcem se odvije vsakdan ma\xc4\x8dka Murija. Zajtrkuje v kr\xc4\x8dmi pri Veseli kravi, muco Maco povabi na kosilo, nato gre s prijateljem mucem Mavom na stadion gledat nogometno tekmo. Muca Maca medtem obi\xc5\xa1\xc4\x8de prijateljico Mico. V pravljici se najpogosteje pojavlja pridevnik ma\xc4\x8dje (ma\xc4\x8dje morje, Ma\xc4\x8dji trg, ma\xc4\x8dja \xc5\xa1ola, ma\xc4\x8dja uspavanka ...). Ma\xc4\x8dje \xc5\xbeivljenje v Ma\xc4\x8dku Muriju je zelo blizu \xc4\x8dlove\xc5\xa1kemu vsakdanu (ma\xc4\x8dki hodijo v \xc5\xa1ole, pojejo uspavanke in gredo po nogometni tekmi na veliko mleko). Sodobna pravljica se zaklju\xc4\x8di tam, kjer se pri\xc4\x8dne - v ma\xc4\x8dji postelji.\n_START_SECTION_\nPredstavitev lika\n_START_PARAGRAPH_\nMuca Maca je zdolgo\xc4\x8dasena lepotica Ma\xc4\x8djega mesta, ki ji ne manjka snubcev. Ves dan bi spala, \xc4\x8de ji ne bi stalno zvonil telefon. Veliko je ma\xc4\x8dkov, ki jo vabijo, vendar se odzove le na povabilo Ma\xc4\x8dka Murija, s katerim gresta na kosilo v gostilno Pri \xc4\x8drnem ma\xc4\x8dku. Z ma\xc4\x8dkom Murijem se ob dobri hrani zelo zabavata. Kot se spodobi za pravo ma\xc4\x8dko, pa po kosilu muca Maca obi\xc5\xa1\xc4\x8de prijateljico muco Mico, kjer malo poklepetata o ma\xc4\x8djih prijateljicah, ma\xc4\x8djih otrocih in ma\xc4\x8dji modi. Medtem se Micina prikupna otroka Miki in Mika lovita in se Maci pona\xc5\xa1ata s pesmicami. Ko je \xc4\x8das za spanje Maca in Mica mladima muckoma zapojeta Ma\xc4\x8djo uspavanko, s katero se kon\xc4\x8da Macin dan.\n_START_SECTION_\nInterpretacija lika\n_START_PARAGRAPH_\nMuca Maca je lik sodobne, samske lepotice, brez otrok. Je personificiran lik muce. Njena lepota je vzrok \xc5\xa1tevilnim obo\xc5\xbeevalcem (Rigoletu, Marku, \xc4\x8combeju, Mijalku idr.). Lepoto odra\xc5\xbea tudi slika v knjigi ma\xc4\x8dek Muri, ki je delo Jelke Reichman. Na \xc5\xa1tevilne klice obo\xc5\xbeevalcev se ogla\xc5\xa1a, vendar se jim v pogovoru pravzaprav sploh ne posve\xc4\x8da. Dela se nedostopno. Edini, ki ji je pri srcu je ma\xc4\x8dek Muri, zato ne oporeka njegovemu povabilu na kosilo. Lik muce Mace daje ob\xc4\x8dutek varnosti in umirjenosti. Je zelo samosvoja in se ne pusti motiti okolici.\n_START_SECTION_\nPrimerjava z drugimi liki\n_START_PARAGRAPH_\nLik muce Mace je na neki na\xc4\x8din primerljiv z likom Tacamuce, v isto imenski pravljici Svetlane Makarovi\xc4\x8d. Obe sta lepi, samski in nedostopni. S tem da je muca Maca zadovoljna s svojim \xc5\xbeivljenjem, Tacamuca pa \xc5\xa1e i\xc5\xa1\xc4\x8de svojo sre\xc4\x8do.'